b'\n_START_ARTICLE_\nOla Didrik Saugstad\n_START_SECTION_\nFamilie\n_START_PARAGRAPH_\nHan vokste opp i Oslo og er s\xc3\xb8nn av psykologiprofessor ved Universitetet i Oslo Per Saugstad, som var kjent som eksperimentalpsykologiens far i Norge. Hans morfar var universitetsrektor Didrik Arup Seip. Han er bror av filosofiprofessor Jens Saugstad.\n_START_SECTION_\nKarriere\n_START_PARAGRAPH_\nSaugstad ble cand.med. ved Universitetet i Oslo i 1973, og arbeidet som stipendiat ved universitetssykehuset i Uppsala under G\xc3\xb6sta Rooth, en av pionerene innen perinatalmedisin i Skandinavia. Fra 1974 til 1976 var han stipendiat ved Institutt for kirurgisk forskning ved Rikshospitalet i Norge, og ble dr.med. ved Universitetet i Oslo i 1977 p\xc3\xa5 avhandlingen Hypoxanthine as an Indicator of Hypoxia. Han var Fogarty International Fellow ved Department of Neonatology ved University of California, San Diego fra 1980 til 1981, i avdelingen til Louis Gluck, kjent som \xc2\xabneonatologiens far\xc2\xbb._NEWLINE_I 1986 ble han overlege i nyf\xc3\xb8dtmedisin ved Rikshospitalet og i 1991 ble han professor i barnesykdommer og bestyrer for Pediatrisk forskningsinstitutt ved Rikshospitalet/Universitetet i Oslo. Han var ogs\xc3\xa5 forskningsleder ved Barne- og ungdomsklinikken ved Oslo universitetssykehus. Saugstad gikk av som professor og leder for Pediatrisk forskningsinstitutt ved \xc3\xa5rsskiftet 2017/2018. Fra samme tidspunkt er han ansatt som forsker I ved Oslo universitetssykehus. I 2018 ble han utnevnt til professor i nyf\xc3\xb8dtmedisin ved Feinberg School of Medicine ved Northwestern University i Chicago._NEWLINE_Saugstad har veiledet over 40 doktorgrader. Han har hatt en rekke internasjonale verv, og har v\xc3\xa6rt medlem av flere ekspertgrupper innen barned\xc3\xb8delighet for Verdens helseorganisasjon. Han har v\xc3\xa6rt involvert i flere prosjekter i utviklingsland, bl.a. et stort gjenopplivningsprosjekt for nyf\xc3\xb8dte i Mali i Vest-Afrika. Han har ogs\xc3\xa5 v\xc3\xa6rt styremedlem i European Society of Pediatric Research fra 1987 til 1990, styremedlem i International Pediatric Foundation fra 2001 til 2004 og president for European Association of Perinatal Medicine fra 2002 til 2004. Han er medlem av redaksjonskollegiet i flere medisinske tidsskrifter, bl.a. Prenatal and Neonatal Medicine, Pediatric Research og Acta Paediatrica, og sitter i redaksjonsr\xc3\xa5det for Acta Paediatrica, Biology of the Neonate, Journal of Perinatal Medicine og Journal of Perinatology. Han har ogs\xc3\xa5 v\xc3\xa6rt fagkonsulent for et f\xc3\xb8rtitall tidsskrifter.\n_START_SECTION_\nForskning\n_START_PARAGRAPH_\nSaugstad har publisert over 500 artikler i medisinske tidsskrifter og flere popul\xc3\xa6rvitenskapelige b\xc3\xb8ker. If\xc3\xb8lge Google Scholar har Saugstad blitt sitert over 20\xc2\xa0000 ganger i vitenskapelig litteratur, har en h-indeks p\xc3\xa5 72 og er dermed en av de mest siterte forskerne i Norge. Saugstads forskningsomr\xc3\xa5der omfatter s\xc3\xa6rlig hypoksi og purin metabolisme, reoksygeneringsskader, virkninger av oksygenradikaler i nyf\xc3\xb8dtperioden, lungeskader og resuscitering av nyf\xc3\xb8dte._NEWLINE_I 1980 var Saugstad en av de f\xc3\xb8rste forskerne som p\xc3\xa5viste at gjenopplivning med oksygen etter en periode med asfyksi kunne f\xc3\xb8re til en eksplosiv \xc3\xb8kning i oksygenradikaler. I slutten av 1980-\xc3\xa5rene publiserte Saugstad og G\xc3\xb6sta Rooth en artikkel som stilte sp\xc3\xb8rsm\xc3\xa5l ved bruken av 100% oksygen i gjenopplivningen av nyf\xc3\xb8dte, som fikk stor innflytelse for forskningen p\xc3\xa5 dette omr\xc3\xa5det. Forskningen har vist en nedgang i d\xc3\xb8dsraten p\xc3\xa5 30 prosent ved bruk av luft, og rundt 200\xc2\xa0000 barn p\xc3\xa5 verdensbasis kan dermed reddes hvert \xc3\xa5r. I 2010 ble luft anbefalt i internasjonale retningslinjer, basert p\xc3\xa5 Saugstads og kollegenes forskning. Saugstad har beskrevet bruken av 100% oksygen som \xc2\xaben av de st\xc3\xb8rste skandalene i medisinens historie\xc2\xbb.'